Folketing
2009-12-09

Tak for svaret. Det er et rent papegøjesvar. Jeg har hørt det så mange gange. Men den daværende opposition havde set i øjnene, at det her kunne blive et problem med de ting, som finansministeren nu nævner. Så står der, at det forhold, at de nævnte grupper fremover skal modtage vederlag, ikke skal medføre forringelser f.eks. i forhold til arbejdsmiljølovgivningen. I pressemeddelelsen står der også, at alle de steder, hvor det giver anledning til problemer, der vil partierne sikre brandmændene simpelt hen ved at skrive dem ind i lovteksten, hvis de ryger ud som følge af den nye ordning. Det vil sige, at den daværende opposition meget vel var klar over det, som finansministeren nu siger. Alt sammen står jo at læse i den her rapport, som jeg har været oppe at hente på biblioteket, der vedrører beslutningsforslag B 88. Man var helt klar over i oppositionen dengang, at der skulle ske nogle ændringer i andre love, for at man ikke forringede deltidsbrandmændenes vilkår. Hvordan kan det så være et problem i dag, når det ikke var et problem dengang?